Document ID: 31999L0065

Direktiva Komisije 1999/65/ES
z dne 24. junija 1999
o spremembi Direktiv Sveta 86/362/EGS in 90/642/EGS o določanju mejnih vrednosti ostankov pesticidov v in na žitih in nekaterih proizvodih rastlinskega izvora, vključno s sadjem in zelenjavo
Besedilo velja za EGP
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 86/362/EGS z dne 24. julija 1986 o določanju mejnih vrednosti ostankov pesticidov v in na žitih [1], kakor je bila nazadnje spremenjena z Direktivo Komisije 98/82/EGS [2] in zlasti člena 7(4)(a) Direktive,
ob upoštevanju Direktive Sveta 90/642/EGS z dne 27. novembra 1990 o določanju mejnih vrednosti ostankov pesticidov v in na proizvodih rastlinskega izvora, vključno s sadjem in zelenjavo [3], kakor je bila nazadnje spremenjena z Direktivo Komisije 98/82/ES, in zlasti člena 4(4)(a) Direktive,
(1) ker člen 7(2)(a) Direktive 86/362/EGS in člen 4(2)(a) Direktive 90/642/EGS zahtevata, da države članice vsako leto do 30. junija Komisiji predložijo svoje nacionalne programe spremljanja ostankov pesticidov v ali na sadju, zelenjavi in žitih za naslednje leto; ker izkušnje držav članic pri načrtovanju, opredeljevanju, izvajanju, vrednotenju in poročanju o letnih programih spremljanja za predhodno leto kažejo, da je navedeni rok nepraktičen, ker ne daje dovolj časa, da bi pri načrtovanju za naslednje leto upoštevale rezultate iz predhodnega leta; ker se ocenjuje, da je dodatno obdobje treh mesecev zadostno za primerno vrednotenje predhodnih rezultatov in za načrtovanje nadaljnjih nacionalnih programov spremljanja;
(2) ker člen 7(2)(b) Direktive 86/362/EGS in člen 4(2)(b) Direktive 90/642/EGS zahtevata, da Komisija vsako leto do 30. septembra Stalnemu odboru za zdravstveno varstvo rastlin predloži osnutek priporočila, ki točno določa koordinirani program spremljanja Skupnosti in ki opredeljuje jemanje posebnih vzorcev za vključitev v program spremljanja; ker je vsebina osnutka priporočila odvisna od informacij, ki jih države članice posredujejo o svojih predvidenih programih spremljanja; ker bi dodatno trimesečno obdobje za predložitev nacionalnih programov Komisiji s strani držav članic povzročilo trimesečno zamudo pri predložitvi osnutka priporočila Stalnemu odboru za zdravstveno varstvo rastlin s strani Komisije,
(3) ker Komisija in države članice načrtujejo v praksi usklajene programe spremljanja v Skupnosti na večletni osnovi;
(4) ker so ukrepi, predvideni v tej direktivi, v skladu z mnenjem Stalnega odbora za zdravstveno varstvo rastlin,
SPREJELA NASLEDNJO DIREKTIVO:
Člen 1
V členu 7 Direktive 86/362/EGS se:
- v odstavku 2(a), "30 junij" nadomesti s "30. september",
- v odstavkih 2(b) in 3, se "30. september" nadomesti z "31. december".
Člen 2
V členu 4 Direktive 90/642/EGS se:
- v odstavku2(a) "30 junij" nadomesti s "30. september",
- v odstavkih 2(b) in 3 "30. september" nadomesti z "31. december".
Člen 3
1. Ta direktiva začne veljati na dan objave.
2. Države članice sprejmejo zakone in druge predpise, potrebne za uskladitev s to direktivo do 31 decembra 1999. O tem takoj obvestijo Komisijo.
3. Te predpise uporabljajo od 1. januarja 2000. Države članice se v sprejetih predpisih sklicujejo na to direktivo, ali pa sklic nanjo navedejo ob njihovi uradni objavi. Način sklicevanja določijo države članice.
Člen 4
Ta direktiva je naslovljena na države članice.
V Bruslju, 24. junija 1999

Labels: 0
17
20